Uniwersitèt Palestèn

Uniwersitèt Palestèn (lèter pèndèk UP, hurup Arab Gundul: جامعة فلسطين)  ièlah atu uniwersitèt partikelir nyang ada di Al-Jahra, Jalur Gajah, Palestèn. Ni uniwersitèt baru dikeja taon 2005, nyang bikin dia sala atu jejegan didikan tinggi paling baru di Gajah.

Ni uniwersitèt ada punya tuju kolése, nyang juga' nawarin empat program diploma non gelar dua taonan, selaèn program setandar gelarnya nyang empat taonan. Kantor utama uniwersitèt enni ada di Al-Jahra, ama ada juga' kantor-kantor cabangnya di Han Yunis ama Bét Lahia. Uniwersitèt enni ada gableg sistim bèasiswa utama nyang dasarnya préstasi, jumblah bantuannya banyakan tergantung ama sekor tés Tawjihi murid-murid. Selaèn entu ada juga' bantuan keuangan bakal kuarga alumni UP.

UP ada nyediain penyimpenan aksès terbuka (open access repository) buat hasil-hasil karya ilmiah deri pusat riset, pengajar, atawa mahasiswa, tambahan lagi udah diterbitin juga' materi terbuka basa Arab nyang èntèng bakal dicomot (Arabic Lightweight OpenCourseWare). Pasilitasnya enni uniwersitèt selaèn stadion, dia ada juga' klinik hukum, klinik-klinik medis, Sintrem Kepasèhan Basa Inggris (English Language Proficiency Center), perpustakaan nyang gableg 30 ribu buku, ama kantor teknik.

UP bikin kerjasama bareng beberapa uniwersitèt antérobangsa, terutama di Wètan Tenga, di antaranya Uniwersitèt Kairo, Uniwersitèt Aleksandria, Uniwersitèt Antérobangsa Daffodil di Bangladès, Uniwersitèt Barcelona, èn laèn-laènnya.

Kampus utama UP ancur kena bom ama militèr Isroèl pada tanggal 17 Januari 2024.

 Ruju'an 

 Sènggètan luar 
Situs web rasmi
Situs web rasmi dalem basa Inggris

Bangsaan:Uniwersitèt
Bangsaan:Palestèn